Majlinda Kelmendi
Majlinda Kelmendi (Peć, SFRJ, 9. maj 1991) kosovska je džudista, takmiči se u kategoriji do 52 kg, bivša je svjetska i aktualna evropska prvakinja u toj kategoriji. Godine 2013. bila je prva na međunarodnoj skali Međunarodne džudo federacije (IJF) u kategoriji do 52 kg, a 2014. plasirala se na prvo mjesto IJF-ovog spiska najboljih džudista na svijetu u svim kategorijama. Osvojila je zlatnu medalju na Olimpijskim igrama 2016. Osvojila je zlatnu medalju na Svjetskom juniorskom prvenstvu u Parizu 2009, a godinu dana kasnije bila je 5. u Maroku. Na Svjetskom džudo prvenstvu 2010. u Tokiju bila je 9. Budući da se kosovski sportisti nisu mogli takmičiti pod zastavom Kosova 2012, Majlinda je nastupala za Albaniju na Olimpijskim igrama u Londonu 2012. Na Svjetskom prvenstvu 2013. u Rio de Janeiru osvojila je zlatnu medalju u kategoriji do 52 kg pobjedivši u finalu domaću predstavnicu Eriku Mirandu. Na Evropskom prvenstvu u Montpellieru 2014. osvojila je zlatnu medalju. Ima zlatnu medalju i sa IJF World Mastersa, a na Grand Slam turnirima osvojila je 4 zlatne, jednu srebrnu i jednu bronzanu medalju. Na Grand Prix turnirima osvojila je 7 zlatnih i po jednu srebrnu i bronzanu medalju. Na Evropskom prvenstvu održanom u Kazanju 2016. osvojila je zlatnu medalju i po drugi put postala evropska prvakinja. Predsjednica Kosova Atifete Jahjaga odlikovala ju je 24. decembra 2014. "Predsjedničkom medaljom za zasluge".